Diari Oficial de la Generalitat Valenciana


Sumari del DOGV 4686, del 06-02-2004 (2004/991)

ORDRE de 30 de desembre de 2003, de la Conselleria d'Economia, Hisenda i Ocupació, per la qual es convoquen les ajudes del Programa d'Ocupació Pública d'Interés Social, per a l'exercici 2004.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4686

Data del DOGV
:   06-02-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/991


Data del document
:   30-12-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * creació d'ocupació
    * universitat
    * ajuda pública
    * administració regional
    * iniciativa local d'ocupació
    * suport econòmic
    * lluita contra l'atur
    * administració local
    * societat sense fins de lucre
    * administració central

ORDRE de 30 de desembre de 2003, de la Conselleria d'Economia, Hisenda i Ocupació, per la qual es convoquen les ajudes del Programa d'Ocupació Pública d'Interés Social, per a l'exercici 2004. [2004/991]
  
El Reial Decret 2.673/1998, d'11 de desembre (BOE de 28 de desembre), traspassa a la Comunitat Valenciana, amb efectes d'1 de gener de 1999, les funcions i els servicis que en matèria de treball, ocupació i formació realitzava l'Institut Nacional d'Ocupació.
  
La Llei 3/2000, de 17 d'abril (DOGV núm. 3.737, de 26 d'abril), de creació del Servici Valencià d'Ocupació i Formació (SERVEF), atribueix les competències de gestió de les polítiques actives d'Ocupació transferides per l'Institut Nacional d'Ocupació al citat organisme autònom.
  
Entre les funcions de gestió i de control assumides en virtut de l'esmentat Reial Decret, s'hi troben, d'una banda, les referides a les subvencions per a la contractació per part de les corporacions locals de personal treballador desocupat en la realització d'obres i de servicis d'interés general i social, regulades per Ordre de 26 d'octubre de 1998 (BOE de 21 de novembre), del Ministeri de Treball i Afers Socials.
  
D'altra banda, s'hi troben les referides a les subvencions per a la contractació per part de l'administració General de l'Estat i els seus organismes autònoms, comunitats autònomes, universitats i institucions sense ànim de lucre, de personal treballador desocupat en la realització d'obres i de servicis d'interés general i social, regulades per l'Ordre de 19 de desembre de 1997 (BOE de 30 de desembre), del Ministeri de Treball i Afers Socials.
  
La disposició addicional segona de l'Ordre de 26 d'octubre de 1998 i la disposició addicional primera de l'Ordre de 19 de desembre de 1997 estableixen que les comunitats autònomes que hagen assumit el traspàs de les funcions i els servicis en matèria de gestió dels programes públics d'Ocupació que regulen, podran acomodar la citada Ordre a les especialitats que es deriven de l'organització mateix.
  
D'altra banda, la Llei 12/2001, de 9 de juliol, de Mesures Urgents de Reforma del Mercat de Treball per a l'Increment de l'Ocupació i Millora de la Qualitat, publicada en el BOE número 164, de 10 de juliol de 2001, va introduir una nova lletra d) en l'article 15 de la Llei de l'Estatut dels Treballadors, Text Refós aprovat per Reial Decret Legislatiu 1/1995, de 24 de març, que afecta directament la concessió de subvencions del Programa d'Ocupació Pública d'Interés Social, tant pel que fa a la quantitat de les ajudes com a la modalitat de contractació, que, d'acord amb la citada Llei, serà el denominat «contracte d'inserció».
  
La present convocatòria de subvencions, que pretén complir els compromisos del Pacte Valencià pel Creixement i l'Ocupació 2001-2006 (PAVACE), estableix en el títol I les disposicions comunes de les distintes modalitats d'ajudes de Foment de l'Ocupació Pública d'Interés Social.
  
En el títol II es regulen les particularitats de les diferents ajudes per a la contractació de persones desocupades en la realització d'obres d'interés general i social:
  
1. En el capítol I s'arrepleguen les subvencions en col·laboració amb les corporacions locals (EMCORP).
  
2. En el capítol II s'estableixen les ajudes al Pla d'Actuacions per a la Millora de l'Ocupació Rural (PAMER).
  
3. En el capítol III es regulen les subvencions adreçades a òrgans de l'administració General de l'Estat i els seus organismes autònoms, a entitats autònomes de la Generalitat Valenciana, universitats i institucions sense ànim de lucre que contracten personal treballador desocupat per a la realització d'obres i de servicis d'interés general i social (EMORGA).
  
Finalment, amb l'objectiu d'acostar la gestió dels programes d'ocupació a les persones beneficiàries, s'hi introdueix, com a novetat, la descentralització de la gestió de les ajudes a les actuacions mediambientals (PAMER) a les direccions territorials d'Ocupació
  
En virtut d'això, en ús de les facultats conferides per la Llei 5/1983, de 30 de desembre, del Govern Valencià i, d'acord amb el que estableix el Decret 112/2003, d'11 de juliol, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
Títol I
  
Disposicions comunes
  
Capítol I
  
Disposicions generals
  
Article 1. Objecte i àmbit
  
La present Ordre té com a objecte promoure la generació d'ocupació d'interés general i social per mitjà de la concessió d'ajudes i de subvencions a càrrec dels pressupostos de la Generalitat Valenciana, d'acord amb els principis d'objectivitat, de concurrència i de publicitat, amb la garantia de transparència de les actuacions administratives
  
En concret, seran objecte de les subvencions regulades en la present Ordre, la contractació de personal treballador desocupat per a l'execució d'obres i/o servicis d'interés general i social en l'àmbit de la col·laboració amb les entitats descrites en l'article 2, d'acord amb la dotació pressupostària que s'assigne a aquest fi.
  
Article 2. Beneficiaris de les subvencions
  
Podran ser beneficiaris de les subvencions previstes en aquesta ordre:
  
1. Les corporacions locals o les entitats dependents d'aquestes o vinculades a elles, dins de l'àmbit territorial de la Comunitat Valenciana, i que gaudeixen de capacitat tècnica i de gestió suficients per a l'execució del corresponent projecte, que contracten personal treballador desocupat per a l'execució d'obres o la prestació de servicis considerats d'interés general i social (títol II, capítol I), o per a la realització d'actuacions mediambientals (títol II, capítol II).
  
2. Òrgans de l'administració General de l'Estat i els seus organismes autònoms, entitats autònomes de la Generalitat Valenciana, universitats i institucions sense ànim de lucre amb seu a la Comunitat Valenciana, que contracten personal treballador desocupat per a l'execució d'obres o la prestació de servicis considerats d'interés general i social, sempre que gaudisquen de capacitat tècnica i de gestió suficients per a l'execució del corresponent projecte (títol II, capítol III).
  
Article 3. Obligacions de les persones beneficiàries.
  
Amb independència de les obligacions específiques previstes per a cada programa en aquesta ordre i de les que expressament s'arrepleguen en la resolució de concessió, són exigibles les següents obligacions genèriques:
  
a) Realitzar l'activitat o adoptar el comportament que fonamente la concessió de la subvenció en la forma i els terminis establits.
  
b) Justificar davant de l'òrgan que concedeix la subvenció la realització de l'activitat o l'adopció del comportament, així com el compliment dels requisits i les condicions que determinen la concessió o el gaudi d'aquesta.
  
c) Comunicar a l'òrgan que concedeix la subvenció l'obtenció d'altres subvencions o ajudes per a la mateixa finalitat, procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció que puguen donar lloc a la modificació de la resolució de concessió.
  
d) Facilitar totes les dades i la informació, en qüestions relacionades amb les subvencions concedides, que siguen requerides pel SERVEF.
  
e Sotmetre's a les actuacions de control financer de la Intervenció General de la Generalitat Valenciana i, si és procedent, dels òrgans competents del Fons Social Europeu en relació amb les subvencions concedides.
  
f) Obligació, si és procedent, de justificar la subvenció de l'any anterior.
  
Article 4. Requisits del personal treballador que s'ha de contractar
  
1. Prèviament a la contractació del personal treballador, les persones beneficiàries sol·licitaran oferta d'ocupació al centre SERVEF de la Generalitat Valenciana corresponent. El personal treballador contractat haurà de ser desocupat registrat i inscrit als centres SERVEF de la Generalitat Valenciana.
  
2. Les entitats beneficiàries contractaran el personal treballador entre el facilitat pel centre SERVEF d'Ocupació. La modalitat de contractació que s'utilitzarà serà, d'acord amb allò que s'ha disposat per la disposició addicional cinquena de la Llei 12/2001, de Mesures Urgents de Reforma del Mercat de Treball, el contracte temporal d'inserció regulat per l'article 15, apartat 1, lletra d) de la Llei de l'Estatut dels Treballadors, Text Refós aprovat per Reial Decret Legislatiu 1/1995, de 24 de març.
  
3. En el supòsit de baixa d'alguna de les persones treballadores contractades amb anterioritat a l'acabament de l'obra o del servici, es podrà substituir per unes altres persones treballadores, en el termini d'un mes, entre les enviades inicialment pel centre SERVEF d'Ocupació. Si entre les persones enviades no hi quedara personal treballador, s'aplicarà el procediment dels paràgrafs 1 i 2 d'aquest article. Aquesta circumstància haurà de ser comunicada a l'òrgan que va concedir la subvenció.
  
Article 5. Criteris per a la selecció de personal treballador
  
1. El personal treballador objecte de les contractacions regulades en aquest títol, que reunisca els requisits establits en l'article 4 de la present Ordre, se seleccionarà tenint en compte els següents criteris:
  
a). Major adequació al lloc de treball oferit.
  
b) Condició de discapacitat de la persona demandant d'ocupació.
  
c) Grau de protecció per desocupació de les possibles persones beneficiàries.
  
d) Existència de responsabilitats familiars; s'entén per això que la persona treballadora desocupada que es contracta tinga al seu càrrec el cònjuge, fills menors de vint-i-sis anys o majors discapacitats o menors acollits.
  
e) Edat i condició de dona.
  
2 Els criteris citats s'aplicaran d'acord amb la forma i el procediment que es determine per resolució de la directora general del SERVEF, prèvia consulta amb l'òrgan de participació institucional dels agents socials.
  
3 No obstant això, entre els col·lectius citats tindran preferència les persones desocupades de llarga duració.
  
Article 6. Destinació, quantitat i càlcul de la subvenció
  
1. Les subvencions es destinaran a sufragar els costos corresponents a les contractacions del personal treballador desocupat, d'acord amb el que estableixen els articles 4 i 5 d'aquesta ordre.
  
2. La quantitat de la subvenció que percebran les entitats beneficiàries de les ajudes regulades en aquesta ordre serà, de conformitat amb el que estableix l'apartat nové de l'article primer de la Llei 12/2001, de 9 de juliol (BOE de 10 de juliol de 2001) a efectes salarials, la quantitat equivalent a la base mínima del grup de cotització a què corresponga la categoria professional exercida per la persona treballadora, i, a efectes de Seguretat Social, les quotes derivades d'aquestos salaris, tot això amb independència de les retribucions que finalment perceba la persona treballadora.
  
La retribució del personal treballador que s'incorpore a aquestos programes serà la que s'acorde entre les parts, sense que puga ser inferior a l'establida, si és procedent, per a aquestos contractes d'inserció en el conveni col·lectiu aplicable.
  
La quantitat màxima es reduirà, si és procedent, proporcionalment en funció de la jornada realitzada quan els contractes es concerten a temps parcial.
  
Capítol II
  
Procediment per a la concessió de les ajudes
  
Article 7. Forma i termini de presentació de sol·licituds
  
1. Les sol·licituds per a l'obtenció de les ajudes regulades en la present Ordre hauran d'adreçar-se al Servici Valencià d'Ocupació i Formació (SERVEF), i es presentaran en imprés normalitzat a les corresponents direccions territorials d'Ocupació o en qualsevol altra de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació per mitjà del corresponent registre telemàtic que es cree a aquest efecte, d'acord amb l'article 38.9 de la citada Llei, en el cas que la normativa ho permeta.
  
2. Quan la sol·licitud no reunisca els requisits establits en la present Ordre, o no s'adjunte la documentació que d'acord amb aquesta resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà l'entitat sol·licitant perquè en el termini de 10 dies esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la citada Llei.
  
3. Les sol·licituds hauran de presentar-se en el termini d'un mes des de l'entrada en vigor de la present Ordre.
  
Article 8. Documentació que cal presentar
  
A) Les sol·licituds presentades d'acord amb el que estableix l'article 7 d'aquesta ordre, que hauran d'estar firmades pel representant legal de l'organisme o de l'entitat, hauran d'anar acompanyades, amb caràcter general, de la següent documentació:
  
1. Memòria de l'actuació que es realitzarà, presentada en model normalitzat facilitat pel SERVEF, i que haurà de reunir, en tot cas, els requisits establits per a cada programa en la present Ordre.
  
En aquesta memòria s'hauran de detallar el/els projecte/s o les actuacions per a les quals se sol·licita ajuda per ordre de prioritat, si és procedent.
  
En els supòsits de realització d'obres, aquesta memòria s'acompanyarà de projecte i de plànols quan el tipus d'obra així ho exigisca.
  
2. Dades de domiciliació bancària segons model facilitat a aquest efecte (fitxa de manteniment de tercers), excepte si s'ha presentat amb anterioritat davant del SERVEF i no hi ha hagut variació. En aquest cas s'indicarà el compte en què es practicarà l'ingrés.
  
B) A més, amb caràcter particular:
  
1. Si l'entitat sol·licitant de la subvenció és una corporació local o una entitat dependent d'aquesta o vinculada a ella, haurà d'acompanyar-se:
  
a) Certificat de l'òrgan competent de l'entitat sol·licitant de l'aprovació del projecte de l'obra o del servici per al qual se sol·licita la subvenció.
  
b) Certificat del secretari de la corporació local o òrgan equivalent en el qual conste que l'entitat sol·licitant de la subvenció disposa d'assignació pressupostària suficient per fer-se càrrec de les partides pressupostàries no subvencionades pel SERVEF per a la realització de l'obra o del servici que es tracte.
  
2. Si l'entitat sol·licitant és una entitat sense ànim de lucre o una corporació de dret públic, haurà d'adjuntar, a més:
  
a) Fotocòpia compulsada del DNI de la persona que, en nom i en representació de l'entitat, sol·licita la concessió de la subvenció, així com mandat o poder de representació per a actuar en nom i en representació de l'entitat.
  
b) Fotocòpia compulsada d'escriptura publica i d'estatuts de constitució de l'entitat sol·licitant en els quals resulte acreditada l'absència d'ànim de lucre, en els supòsits en què la sol·licitant fóra una entitat d'aquesta naturalesa.
  
c) Si és procedent, documentació acreditativa de trobar-se al corrent el sol·licitant en el compliment de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV 21 de juny de 1996), la validesa de la qual haurà d'estendre's a la data d'acabament del termini de presentació de sol·licituds.
  
Article 9. Tramitació i valoració de les sol·licituds
  
1. La concessió de les ajudes es realitzarà per mitjà de concurrència competitiva, entenent per això aquella que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, d'aquestes sol·licituds entre si, d'acord amb els criteris establits en la present convocatòria, tenint en compte les sol·licituds a què s'haja atorgat major valoració, fins que s'extingisca el crèdit pressupostari
  
2. Una vegada rebudes les sol·licituds, s'analitzaran per part d'una comissió de valoració que, tenint en compte els criteris i els requisits establits per a cada una de les ajudes arreplegades en la present Ordre i, d'acord amb la disponibilitat pressupostària, estendrà una acta en què es determinaran els projectes seleccionats, així com l'import de l'ajuda que individualment s'ha assignat a cadascun.
  
3. La Comissió de Valoració citada en el punt anterior estarà formada per cinc membres amb la següent composició: president, el cap de l'Àrea de Foment d'Ocupació o persona en qui delegue; quatre vocals, un per cada servici territorial de Foment d'Ocupació i un cap de servici de l'Àrea de Foment d'Ocupació, qui actuarà com a secretari, o persones en les quals aquestos deleguen.
  
4. Aquesta Comissió de Valoració, en tant que òrgan col·legiat, s'ajustarà en el funcionament al règim establit per aquestos en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Aquest òrgan podrà ser assessorat per experts externs al SERVEF, especialment en el cas del Programa d'Ajudes a les Actuacions Mediambientals (PAMER).
  
5. L'òrgan competent per a la tramitació de les sol·licituds podrà demanar a les persones interessades l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
Article 10. Resolució i recursos
  
1. La competència per a conéixer i resoldre sobre les sol·licituds formulades correspon a la directora general del SERVEF, o òrgan en què delegue.
  
2. El termini màxim per a resoldre i notificar la resolució procedent serà de tres mesos.
  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb allò que s'ha disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
4. La resolució de concessió de les ajudes fixarà expressament la quantitat concedida, i incorporarà, si és procedent, les condicions, les obligacions i les determinacions a què haja de subjectar-se l'entitat beneficiària, cosa que serà notificada a les persones interessades en els termes previstos en l'article 58 de la Llei 30/1992, abans esmentada.
  
5. Si després de la resolució de les ajudes, i una vegada exhaurida la dotació inicial, es produïren minoracions en les ajudes concedides a conseqüència de l'alteració de les circumstàncies dels projectes aprovats, l'incompliment de les condicions i dels terminis establits en la resolució, la falta de justificació de les despeses realitzades o d'altres circumstàncies, i es generara, com a conseqüència, un crèdit disponible, aquest crèdit podrà ser utilitzat per a la mateixa línia en aquelles sol·licituds que, per complir tots els requisits, van ser valorades positivament i no van poder ser ateses per falta de disponibilitat pressupostària.
  
6. Contra les resolucions que es dicten a l'empara de la present Ordre, que esgota la via administrativa, podran les persones interessades interposar-hi recurs contenciós administratiu en el termini de dos mesos comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, recurs de reposició davant de l'òrgan que ha dictat la present disposició en el termini d'un mes comptadors des del dia següent de la publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si escau, qualsevol altre que consideren procedent.
  
7. Davant de la desestimació per silenci administratiu, podrà interposar-se contra l'acte presumpte idèntic recurs en el termini de sis mesos comptadors des que haguera finalitzat el termini que, per a dictar i notificar la resolució expressa, s'esmenta en l'apartat 2 d'aquest article, de conformitat amb el que preveu l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que disposen els articles 116 i 117, abans esmentats.
  
Article 11. Resolució de pagament i resolució d'incidències
  
L'òrgan competent per a efectuar el reconeixement d'obligacions i la proposta de pagament de la subvenció, així com per a resoldre les incidències que es produïsquen amb posterioritat a la concessió de les ajudes, com ara pròrrogues de terminis, modificacions justificades del projecte inicial o qualsevol variació de les condicions particulars de la concessió, serà el director territorial d'Ocupació corresponent, per delegació de la directora general del SERVEF.
  
Article 12. Termini de justificació
  
La justificació haurà de realitzar-se en el termini que especifique la resolució de concessió i, com a màxim, fins al 20 de novembre de 2004.
  
En el cas que les beneficiàries siguen corporacions locals o entitats dependents d'aquestes, i sobrevinguen causes excepcionals, degudament justificades, que determinen la impossibilitat d'execució dins de l'exercici 2004, el pagament de la totalitat de la subvenció es realitzarà amb anterioritat al 31 de desembre de 2004, i haurà de presentar-se prèviament per les entitats beneficiàries, com a màxim fins al 20 de novembre de 2004, la documentació que acredite l'inici de l'obra o del servici.
  
Article 13. Seguiment i control de les ajudes
  
1. Correspondrà a la Direcció General del SERVEF, per si mateixa o per mitjà de les direccions territorials d'Ocupació, portar a terme la funció de control de les subvencions concedides, així com l'avaluació i el seguiment dels programes regulats en aquesta ordre.
  
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers i la col·laboració, en el marc que procedisca, amb la Inspecció de Treball i Seguretat Social.
  
3. A efectes de difusió pública, les obres i/o els servicis que es realitzen sobre la base de aquesta ordre hauran d'identificar-se convenientment per cada municipi o entitat, d'acord amb les característiques de l'actuació, de forma que en les obres o els servicis conste, de manera expressa, la col·laboració del SERVEF i la realització per persones treballadores desocupades.
  
En cas de cofinançament pel Fons Social Europeu, seran objecte de publicitat les actuacions d'acord amb el que disposa el Reglament de la Comissió 1.159/2000, de 30 de maig (DOCE L 130, de 31 de maig de 2000), sobre informació i publicació de les intervencions cofinançades pels fons estructurals.
  
4. En la concessió de futures ajudes de programes de Foment d'Ocupació s'hi tindrà en compte el grau de compliment de les actuacions programades.
  
Article 14. Concurrència de subvencions
  
L'import de les ajudes o les subvencions previstes en la present Ordre no podrà ser, en cap cas, de tal quantitat que, aïlladament o en concurrència amb subvencions o ajudes d'unes altres administracions públiques o d'uns altres ens públics o privats, nacionals o internacionals, supere el cost de l'activitat que ha de realitzar la persona beneficiària.
  
Article 15. Modificació de la subvenció i incompliment
  
1. Tota alteració de les condicions tingudes en compte per a la concessió i, si és procedent, l'obtenció amb posterioritat a la presentació de la sol·licitud d'unes altres ajudes públiques o privades que, en conjunt, superen el cost de l'activitat que haja de desenvolupar la persona beneficiària, podran donar lloc a la modificació o la minoració de la subvenció concedida.
  
2. L'incompliment per la persona beneficiària del que estableix la present Ordre o la resolució de concessió de la subvenció podrà originar, a la vista de la naturalesa i les causes de l'incompliment, la minoració de la subvenció o el reintegrament total o parcial de les quantitats que s'hagueren rebut i l'exigència de l'interés de demora des del moment del pagament de la subvenció, sense perjuí de la possible qualificació de l'incompliment com a infracció administrativa objecte de sanció. En la tramitació del procediment es garantirà, en tot cas, el dret de la persona interessada a l'audiència.
  
Article 16. Avaluació de les actuacions subvencionades
  
Una vegada finalitzat l'exercici pressupostari de 2004, l'entitat beneficiària, en el termini d'un mes, entregarà a les direccions territorials d'Ocupació, un informe descriptiu dels objectius aconseguits com a conseqüència de les activitats subvencionades que acrediten l'eficàcia d'aquestes, amb especificació de les obres i dels servicis realitzats, contractes realitzats i pràctica professional adquirida pel personal treballador.
  
Així mateix, l'entitat beneficiària queda obligada a facilitar tota la informació que siga necessària i en la forma que es determine per la Direcció General del SERVEF, a fi de realitzar l'avaluació dels objectius aconseguits com a conseqüència de les activitats subvencionades.
  
Títol II
  
Programa de Foment de l'Ocupació en col·laboració
  
amb les corporacions locals
  
Capítol I
  
Programa de subvencions en l'àmbit de col·laboració amb
  
 les corporacions locals per a la contractació de persones
  
 treballadores desocupades en la realització d'obres i de
  
servicis d'interés general i social (EMCORP)
  
Article 17. Requisits i criteris per a la selecció de les obres i els servicis
  
1. Les obres i els servicis que es realitzen sobre la base de la col·laboració entre el SERVEF i les entitats sol·licitants, hauran de complir els següents requisits:
  
a) Que es tracte d'obres i de servicis d'interés general i social i siguen competència de les corporacions locals, incloses aquelles obres i servicis que es realitzen sobre béns immobles que posen les entitats sol·licitants a disposició del SERVEF.
  
b) Que siguen executats per les entitats sol·licitants en règim d'administració directa.
  
c) Que en l'execució o la prestació s'afavorisca la formació i la pràctica professionals de les persones desocupades.
  
d) Que el percentatge mínim de persones treballadores desocupades que calga ocupar en la realització de l'obra o del servici siga del 75%.
  
e) Que les obres i els servicis es puguen executar en la totalitat dins de l'any 2004, llevat que concórreguen causes excepcionals, degudament justificades, que determinen la impossibilitat d'execució en aquest termini; en aquest cas podran ser aprovades les obres i els servicis sempre que puguen quedar finalitzats dins dels tres primers mesos de l'exercici pressupostari següent.
  
f) Que l'entitat sol·licitant de la subvenció dispose d'assignació pressupostària suficient per a fer-se càrrec de les partides pressupostàries no subvencionades pel SERVEF per a la realització de l'obra o del servici que es tracte, la qual cosa s'acreditarà per mitjà del corresponent certificat de l'entitat.
  
El SERVEF considerarà, en tot cas, que l'entitat sol·licitant té l'assignació pressupostària corresponent quan haja sigut sol·licitat i obtingut del Banco de Crédito Local de España, o d'altres institucions financeres, un crèdit complementari per a aquesta realització.
  
g) Que, en el cas que les obres o els servicis siguen executats en una zona o una localitat amb cicles d'ocupació estacional, siguen realitzades preferentment en períodes de baix grau de contractació.
  
2. Entre les obres i els servicis que complisquen els requisits de l'apartat anterior, s'hi donarà preferència a:
  
a) Les que sent de major interés general i social, es realitzen preferentment en alguna de les següents activitats:
  
- Servicis d'utilitat col·lectiva, com ara millora de l'habitatge, vigilància i seguretat, revaloració d'espais públics urbans, transports col·lectius, comerços de proximitat, així com activitats que afecten la gestió de residus, gestió d'aigües, protecció i manteniment de zones naturals així com aquelles que incidisquen directament o indirecta en el control de l'energia.
  
- Servicis d'oci i culturals, com ara promoció del turisme, desenvolupament cultural local, promoció de l'esport i sector audiovisual.
  
- Servicis personalitzats de caràcter quotidià, com ara atenció de xiquets, prestació de servicis a domicili a persones incapacitades o majors, ajuda a joves en dificultat i amb desarrelament social.
  
b) Els projectes que, en la realització, permeten la creació permanent d'un nombre més gran de llocs de treball i hi donen suport.
  
c) Els que acrediten un major grau d'inserció laboral, bé per mitjà de la incorporació directa de les persones treballadores a l'entitat sol·licitant a l'acabament del projecte o en el termini que s'acorde entre el SERVEF i l'entitat sol·licitant, bé mitjançant qualsevol altra fórmula de previsió d'inserció laboral que, sent objectivable, es considere suficient pel SERVEF.
  
d) Projectes que tinguen, si és procedent, el finançament de les entitats sol·licitants per a realitzar accions complementàries que milloren l'eficàcia d'aquest programa, tenint en compte l'esforç inversor per a cada supòsit.
  
3. La Comissió de Valoració analitzarà les sol·licituds rebudes atenent els criteris de preferència fixats en l'apartat anterior; a aquestos efectes es podrà considerar, a més, el grau i l'evolució de la desocupació dels municipis i de factors demogràfics per a procedir al repartiment de les ajudes entre les distintes entitats sol·licitants.
  
Article 18. Documentació específica
  
La memòria que, d'acord amb l'article 8 d'aquesta ordre, han de presentar les entitats sol·licitants, arreplegarà, almenys, els següents aspectes:
  
1. Denominació concreta de l'obra o del servici corresponent.
  
2. Nombre total de persones treballadores necessàries per a l'execució de l'obra o del servici.
  
3. Nombre de persones treballadores que haja de col·locar-se procedents de la situació de persona desocupada i percentatge que representa sobre el total del personal treballador que s'haja de col·locar en l'execució de l'obra o del servici.
  
4. Cost total pressupostat de l'obra o del servici.
  
5. Cost total pressupostat de la mà d'obra de personal treballador desocupat.
  
6. Dates previstes per al començament i l'acabament de l'obra o del servici.
  
7. Subvenció que se sol·licita al SERVEF.
  
8. Nombre de llocs de treball permanents que es crearan amb l'execució de l'obra o del servici, i la justificació.
  
9. Grau en què s'afavoreix la formació i la pràctica professional de les persones treballadores.
  
Article 19. Inici de les obres o dels servicis
  
El començament de l'obra o dels servici s'acreditarà per mitjà de la presentació per part de l'entitat beneficiària en el termini de 30 dies des de la data d'inici efectiva, del document de «certificat d'inici», firmat pel secretari de l'ajuntament, o òrgan equivalent, en model normalitzat, davant de la direcció territorial d'Ocupació corresponent, amb indicació del nombre de persones treballadores desocupades que estan previstes contractar. En els casos de força major o causes degudament justificades que donen lloc al retard del començament de l'obra o del servici prevista en la memòria, el nou termini d'execució no podrà superar l'assenyalat en la lletra e) del número 1 de l'article 17 d'aquesta ordre.
  
Article 20. Liquidació de les ajudes
  
1. Una vegada rebut el certificat d'inici previst en l'article anterior, el SERVEF transferirà a l'entitat beneficiària corresponent una quantitat equivalent al 50% del total de la subvenció atorgada.
  
2. El 50% restant es transferirà quan l'entitat beneficiària haja certificat la despesa de la primera bestreta en les partides per a les quals va ser destinada, o quan haja justificat la totalitat de les despeses efectivament realitzades en concepte de salaris i de Seguretat Social, d'acord amb el que estableix l'article 21 de la present Ordre.
  
3. Aquestos percentatges de bestreta podran variar en funció dels límits màxims que autoritze la Llei de Pressupostos de la Generalitat Valenciana.
  
Article 21. Acabament de les obres i servicis
  
Una vegada acabada l'obra o el servici, l'entitat beneficiària remetrà a la direcció territorial d'Ocupació corresponent, en el termini de dos mesos, la següent documentació:
  
1. «Certificat de despesa final», segons model normalitzat, o, si és procedent, per mitjà de l'aplicació informàtica SIDEC, que el SERVEF entregarà a les persones beneficiàries de les ajudes.
  
2. Memòria descriptiva i gràfica, segons model normalitzat, de l'actuació realitzada, amb especial referència a l'ocupació.
  
3. Informe «fi d'obra o de servici», igualment en model normalitzat, al qual s'adjunte, si és procedent, el justificant del reintegrament dels fons no utilitzats.
  
El reintegrament identificarà necessàriament, amb claredat, l'entitat beneficiària i la denominació de les obres o dels servicis en què es contractaran persones treballadores desocupades, a efectes de les subvencions atorgades.
  
No podran concedir-se altres ajudes en el mateix exercici ni en exercicis posteriors mentre no s'haja procedit al reintegrament dels fons no utilizats.
  
Capítol II
  
Ajudes a les actuacions mediambientals (PAMER)
  
Article 22. Accions susceptibles de suport
  
1. Les ajudes previstes en el present capítol estaran destinades a la realització de tasques que, tot complint els requisits i criteris establits per l'article 17, apartat 1, d'aquesta ordre, estiguen relacionades amb la millora de l'entorn natural i siguen promogudes per les entitats locals de la Comunitat Valenciana, especialment les següents:
  
a) Desbrossament selectiu de matoll, a muntanya poblada d'arbres.
  
b) Poda i aclarida d'arbratge.
  
c) Manteniment i millora de:
  
- tallafocs,
  
- faixes de protecció,
  
- camins forestals,
  
- sendes,
  
- àrees recreatives a muntanyes públiques.
  
d) Manteniment de basses per a tasques d'extinció d'incendis forestals.
  
e) Neteja i condicionament de llits i de riberes de barrancs i de rius.
  
f) Conservació de sòls.
  
2. Juntament amb els costos salarials i de Seguretat Social corresponents a les persones treballadores contractades, d'acord amb el que disposen els articles 4 i 5 d'aquesta ordre, se subvencionarà l'adquisició d'equips de protecció individual (EPI) i la inversió en immobilitzat material que siguen necessaris per al desenvolupament de les tasques que s'hagen de realitzar.
  
Article 23. Quantitat de les subvencions
  
La quantitat de la subvenció que hagen de percebre les entitats sol·licitants serà l'establida en l'article 6 d'aquesta ordre, i a més:
  
a) Per a l'adquisició dels equips de protecció inidividual (EPI), material no inventariable, la subvenció màxima que es concedirà serà de 200 euros per cada lloc de treball subvencionat. Tindran la consideració d'EPI, a efectes de la present subvenció, únicament els següents materials: ulleres, cascos, pantalons, pantalles, orelleres, guants, botes i jupetins amb logotip identificador.
  
b) La quantia de les subvencions que s'haja de concedir per a l'adquisició d'immobilitzat material es determinarà per la Direcció General del SERVEF, d'acord amb els criteris de valoració calculats per la Comissió de Valoració entre els establits en l'article 26 de la present Ordre.
  
A causa de l'especialitat de les tasques objecte de subvenció assenyalades per l'article 22 de la present Ordre, es considerarà immobilitzat material, a efectes de subvenció, el següent material: desbrossadores, motoserres, trituradores, peladores i ferramentes manuals. Així mateix, com a ferramentes manuals se subvencionaran únicament les següents: aixades, destrals, podalls, pics, pales, forques, rastells i serres.
  
Article 24. Requisits específics del personal treballador
  
1. La contractació de personal treballador s'ajustarà al que estableixen els articles 4 i 5 d'aquesta ordre quant a requisits i col·lectius. No obstant això, sense perjuí del que estableixen els citats articles, i d'acord amb la legislació vigent, l'edat mínima de contractació serà de 18 anys.
  
2. Les persones treballadores s'integraran en brigades de treball, que estaran formades per un mínim de cinc treballadors, dels quals almenys quatre hauran de ser desocupats. Únicament seran objecte de subvenció les persones treballadores desocupades contractades.
  
3. El mínim de components assenyalat en l'apartat anterior haurà de mantenir-se durant tot el període subvencionat, circumstància que, de no complir-se, donarà lloc a la corresponent minoració de la subvenció.
  
4. Totes les persones treballadores que componen la brigada iniciaran els treballs objecte de subvenció el mateix dia.
  
Article 25. Documentació específica
  
1. Les sol·licituds presentades, d'acord amb el que estableix l'article 7.1 de la present Ordre, hauran d'anar subscrites per l'alcalde-president, i s'adjuntarà necessàriament, a més de la documentació exigida en l'article 8, el plànol o el croquis que facilite la localització geogràfica detallada de cada una de les actuacions.
  
La memòria exigida en l'article 8.A) d'aquesta ordre tindrà la conformitat de l'agent o del tècnic forestal o mediambiental, guarda fluvial de la demarcació o dels seus respectius superiors jeràrquics.
  
2. Serà de l'exclusiva responsabilitat de les entitats locals beneficiàries, la prèvia obtenció de les corresponents autoritzacions i/o permisos dels titulars públics o privats dels predis afectats pels treballs, quan procedisca.
  
Article 26. Criteris de valoració de les sol·licituds
  
1. La Comissió de Valoració tindrà en compte com a criteris per a valorar les sol·licituds, a més dels assenyalats en l'article 17, apartat 2, lletres b), c) i d) d'aquesta ordre, els següents:
  
a) La superfície forestal del terme municipal i/o el valor ecològic.
  
b) Els sistemes previstos d'eliminació de residus generats.
  
c) Rendiments de treball previstos per a cada una de les tasques.
  
d) Desocupació, per sectors, existent al municipi.
  
e) Ajudes concedides i actuacions realitzades en anteriors PAMER.
  
f) Grau d'equipament en maquinària, materials i la resta d'immobilitzat material per a l'execució de les activitats objecte de subvenció i, en particular, vehicles de transport.
  
g) Interés de les actuacions amb vista a aconseguir una millor defensa davant dels incendis forestals.
  
Per a l'adequada valoració dels criteris assenyalats en l'apartat anterior, les entitats sol·licitants hauran de facilitar, si és procedent, al SERVEF les dades corresponents juntament amb la sol·licitud de subvenció.
  
Article 27. Liquidació de les ajudes
  
1. Podran lliurar-se bestretes de les ajudes pel límit màxim autoritzat en la Llei d'Hisenda Pública de la Generalitat Valenciana o, si és procedent, pel límit màxim que autoritze la Llei de Pressupostos de la Generalitat Valenciana per a l'exercici 2004, tant en el cas de transferències corrents com de capital.
  
El lliurament de bestretes s'efectuarà prèvia presentació de certificat d'inici d'obres o de servicis, firmat pel secretari de l'ajuntament o òrgan equivalent, en model normalitzat acreditatiu de les contractacions realitzades i que les persones treballadores contractades i els contractes amb elles subscrits compleixen els requisits establits en l'article 4 de la present Ordre.
  
2. L'import restant es pagarà quan l'entitat beneficiària haja justificat la totalitat de les despeses efectivament realitzades en concepte de salaris i de Seguretat Social, així com en immobilitzat material i equips de protecció individual, segons el que disposa l'article següent.
  
Article 28. Acabament de les tasques
  
Serà d'aplicació el que disposa l'article 21 d'aquesta ordre. En el cas d'adquisició d'equips de protecció individual i inversió en immobilitzat material haurà d'adjuntar-se, a més, les corresponents factures.
  
Capítol III
  
Programa de subvencions en l'àmbit de la col·laboració amb òrgans de l'administració General de l'Estat i els seus organismes autònoms, amb les entitats autònomes de la Generalitat Valenciana, universitats i institucions sense ànim de lucre, amb seu a la Comunitat Valenciana, per a la contractació de persones treballadores desocupades per a la realització d'obres i de servicis d'interés general i social (EMORGA)
  
Article 29. Requisits i criteris per a la selecció de les obres i els servicis
  
1. Les obres i els servicis que s'hagen de realitzar hauran de complir els següents requisits:
  
a) Que siguen obres o servicis que s'executen preferentment entre les activitats i ocupacions que es determinen en la Resolució d'11 de setembre de 2003 (BOE núm. 249, de 17 d'octubre de 2003), de l'Institut Nacional d'Ocupació, per la qual es dóna publicitat a les activitats i les ocupacions que es consideren prioritàries per a l'aprovació de projectes d'interés general i social de l'Ordre de 19 de desembre de 1997, del Ministeri de Treball i Afers Socials.
  
b) Que siguen executats per les entitats sol·licitants en règim d'administració directa.
  
c) Que, en l'execució o la prestació s'afavorisca la formació i la pràctica professionals de persones desocupades.
  
d) Que s'executen o es presten dins de l'any 2004.
  
2. Entre les obres i els servicis que complisquen els requisits de l'apartat anterior s'hi farà una selecció en què es donarà major preferència a:
  
a) Projectes de major interés general i social,
  
b) Projectes que acrediten un major grau d'inserció laboral, bé per mitjà d'incorporació directa de les persones treballadores a l'entitat col·laboradora a la acabament del projecte o en el termini que s'acorde entre l'entitat col·laboradora i el SERVEF, bé mitjançant qualsevol altra fórmula d'inserció laboral que es considere suficient pel SERVEF,
  
c) Projectes cofinançats per les entitats sol·licitants.
  
3. En cap cas seran objecte de subvenció aquelles sol·licituds presentades per les institucions sense ànim de lucre amb la finalitat d'executar obres.
  
Article 30. Inici de les obres o servicis
  
El començament de l'obra o del servici s'acreditarà per mitjà de la presentació per l'entitat beneficiària en el termini de 30 dies des de la data d'inici efectiva, del document de «certificat de l'inici», en model normalitzat, subscrit per la persona representant de l'entitat, davant de la direcció territorial d'Ocupació corresponent, amb indicació del nombre de persones treballadores desocupades contractades per aquella.
  
En els casos de força major o causes degudament justificades que impedisquen el començament de l'obra o del servici en la data prevista en la memòria, podrà retardar-se'n l'inici sempre que s'execute, en la totalitat, dins de l'any 2004.
  
Article 31. Liquidació de les ajudes
  
1. Podran lliurar-se bestretes de les ajudes pel límit màxim autoritzat en la Llei d'Hisenda Pública de la Generalitat Valenciana o, si és procedent, pel límit màxim que autoritze la Llei de Pressupostos de la Generalitat Valenciana per a l'exercici 2004.
  
El lliurament de bestretes s'efectuarà prèvia presentació de certificat d'inici d'obres o de servicis, en model normalitzat, acreditatiu de les contractacions realitzades i que les persones treballadores contractades i els contractes amb elles subscrits compleixen els requisits establits en l'article 4 de la present Ordre. Les entitats beneficiàries hauran d'acompanyar, a més, còpies compulsades dels contractes registrats o còpia dels contractes firmats per les parts amb el justificant de la comunicació telemàtica i documents d'alta en la Seguretat Social.
  
En el cas que les entitats beneficiàries tinguen la condició jurídica d'ens de dret privat sense ànim de lucre, hauran d'acreditar, amb caràcter previ al cobrament de les bestretes sobre la subvenció concedida, haver depositat a disposició de la Conselleria d'Economia, Hisenda i Ocupació, per l'import de la citada bestreta, la corresponent garantia per mitjà d'efectiu, valors o aval bancari. La garantia serà lliurada quan tinga lloc l'acreditació que les subvencions atorgades s'han aplicat als fins per als quals es van concedir i aquestes han sigut justificades de conformitat. A aquestos efectes, el director territorial d'Ocupació expedirà el certificat que així ho acredite, i la directora general del SERVEF resoldrà sobre l'alçament de l'aval.
  
2. L'import restant es pagarà quan l'entitat beneficiària haja justificat la totalitat de les despeses efectivament realitzades en concepte de salaris i de Seguretat Social. Amb aquest fi, les entitats beneficiàries remetran a la direcció territorial d'Ocupació corresponent, en el termini de dos mesos, el «certificat acreditatiu de la terminació de l'obra o servici» en model normalitzat o, si és procedent, mitjançant l'aplicació informàtica SIDEC, que s'entregarà pel SERVEF a les persones beneficiàries de les ajudes. Aquest document haurà de ser acompanyat de les còpies compulsades de les nòmines del personal treballador, així com els TC-1 i TC-2, amb reintegrament, si és procedent, al SERVEF dels fons no utilitzats. La comunicació del citat reintegrament es remetrà a la direcció territorial d'Ocupació corresponent.
  
3. En el cas que les entitats beneficiàries no s'acullen al règim de bestretes, el lliurament de la subvenció es realitzarà prèvia presentació de la documentació justificativa del despesa efectuada d'acord amb el que estableix el punt anterior.
  
Els certificats a què al·ludeixen els punts 1 i 2 del present article s'estendran en el model normalitzat que a aquest efecte serà facilitat per la direcció Territorial d'Ocupació.
  
DISPOSICIONS ADDICIONALS
  
Primera
  
1. La concessió de les ajudes previstes en aquesta ordre estarà condicionada a l'existència de crèdit adequat i suficient en els pressupostos de la Generalitat Valenciana per a l'exercici 2004.
  
2. La present convocatòria queda condicionada a l'existència en els pressupostos econòmics de l'any 2004, de crèdit adequat i suficient per a això, i haurà de publicar-se en el Diari Oficial de la Generalitat Valenciana, a aquest efecte, l'ordre de la Conselleria d'Economia, Hisenda i Ocupació per la qual es donarà publicitat a les línies de crèdit i a l'import global màxim destinat a la concessió de les ajudes previstes en la present disposició. Per tant, s'entendrà que el termini màxim per a resoldre i notificar la resolució procedent a què es refereix l'article 10.2, començarà a comptar des de la data de publicació de la citada Ordre.
  
Segona
  
Amb caràcter excepcional, el SERVEF podrà subscriure convenis de col·laboració amb les persones beneficiàries de les ajudes previstes en aquesta ordre, en els quals es fixaran les activitats que s'hagen de desenvolupar, els programes i els objectius que es perseguisquen, les ajudes que s'hagen de concedir i les altres condicions necessàries per a l'execució, de conformitat amb el que preveu la present Ordre de convocatòria.
  
Per al correcte compliment dels objectius previstos en el capítol II del títol II, s'establirà, en cas necessari, el corresponent instrument de col·laboració amb l'òrgan o els òrgans competents de l'administració mediambiental autonòmica.
  
Tercera
  
Els models normalitzats a què s'al·ludeix en la present Ordre es troben a disposició de les entitats sol·licitants en l'adreça d'internet: http://www.servef.es/incentivos/subinteres\_c.htm i en les direccions territorials d'Ocupació del SERVEF.
  
Quarta
  
En allò no previst en aquesta ordre, de conformitat amb el que estableix el Reial Decret 2.673/1998, d'11 de desembre, hi seran d'aplicació les ordres de 19 de desembre de 1997 i de 26 d'octubre de 1998, del Ministeri de Treball i Afers Socials, i la resta de normativa de desenvolupament.
  
Les competències atribuïdes en la citada normativa a òrgans de l'administració de l'Estat han d'entendre's fetes, mutatis mutandis, als corresponents òrgans de la Generalitat Valenciana en virtut de les funcions i els servicis transferits per mitjà del Reial Decret citat.
  
Cinquena
  
En el cas que els documents exigits ja estigueren en poder de qualsevol òrgan de l'administració actuant, la persona sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser adreçats, la identificació del procediment en què estiguen i que no hagen transcorregut més de cinc anys des de la acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir a la persona sol·licitant que el presente o, si hi manca, l'acreditació per uns altres mitjans dels requisits a què es refereix el document amb anterioritat a la formulació de la proposta de resolució.
  
DISPOSICIONS FINALS
  
Primera
  
Es faculta la directora general del SERVEF per a dictar les instruccions i adoptar les mesures que considere oportunes per al desenvolupament i l'aplicació de la present Ordre, així com per a regular la intervenció dels agents socials als efectes del que disposa aquesta, mitjançant els òrgans de participació que es determinen, i es delega en ella la competència per a l'ampliació dels terminis de presentació de justificacions, siguen d'inici de les activitats o siguen de despeses, i tot el que es considere aconsellable per al desenvolupament i l'execució de la citada Ordre, i, amb caràcter excepcional, quan concórreguen circumstàncies degudament motivades que impossibiliten la presentació de la justificació en els terminis assenyalats.
  
Segona
  
La present Ordre entrarà en vigor l'endemà de la publicació en el Diari Oficial de la Generalitat Valenciana.
  
Contra el present acte, que esgota la via administrativa, podran les persones interessades interposar-hi recurs contenciós administratiu en el termini de dos mesos comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, recurs de reposició davant de l'òrgan que ha dictat la present disposició en el termini d'un mes comptador des de l'endemà de la publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és procedent, qualsevol altre que consideren procedent.
  
València, 30 de desembre de 2003
  
El conseller d'Economia, Hisenda i Ocupació,
  
GERARDO CAMPS DEVESA.